google/wiki40b huggingface dataset:
Θεατρικά βραβεία κοινού 2012

Θεατρικά βραβεία κοινού είναι τιμητική εκδήλωση που λαμβάνει χώρα σε ετήσια βάση, διοργανώνεται από τους υπεύθυνους του εβδομαδιαίου περιοδικού "Αθηνόραμα" και για το 2012 πραγματοποιήθηκε στην αίθουσα Αλεξάνδρα Τριάντη του Μεγάρου Μουσικής Αθηνών, την Τρίτη 13 Νοεμβρίου 2012.
Τα βραβεία απονέμονται βάσει ψηφοφορίας των αναγνωστών του περιοδικού και κάθε φορά αφορούν στην παρελθούσα θεατρική σεζόν (εδώ 2011-12).
Την παρουσίαση έφεραν σε πέρας από κοινού η Λένα Παπαληγούρα και ο Κωνσταντίνος Ασπιώτης, τραγούδισε η Εβελίνα Παπούλια με το ροκ συγκρότημα Zand The Band, ενώ τη χορηγία έκανε η εν Ελλάδι Αντιπροσωπεία γερμανικής αυτοκινητοβιομηχανίας.

Παρουσίες

Το "παρών" στην εκδήλωση έδωσαν πολλά γνωστά ονόματα της ελληνικής καλλιτεχνικής σκηνής, όπως οι Γιώργος Μιχαλακόπουλος (ο οποίος μάλιστα τιμήθηκε για τη συνολική προσφορά του στο θέατρο, με την προβολή ενός βίντεο που απεικόνιζε με πρωτότυπο τρόπο την πορεία του), Θάνος Μικρούτσικος, Κάτια Δανδουλάκη, Ξένια Καλογεροπούλου, Μηνάς Χατζησάββας, Μάριος Ποντίκας, Λήδα Πρωτοψάλτη, Θανάσης Παπαγεωργίου, Κώστας Μουρσελάς, Λευτέρης Παπαδόπουλος, Μίμης Πλέσσας, Κίττυ Αρσένη, Βαγγέλης Θεοδωρόπουλος, Τατιάνα Λύγαρη, Πέμυ Ζούνη, Στέλιος Μάινας, Κοραλία Καράντη, Μιχάλης Ρέππας, Θανάσης Παπαθανασίου, Ντίνος Καρύδης, Νόρα Κατσέλη, Δάνης Κατρανίδης, Ναταλία Δραγούμη, Γεράσιμος Γεννατάς, Χρήστος Χωμενίδης, Γιώργος Κοτανίδης, Γιάννης Βόγλης, Ράια Μουζενίδου, οι πολιτικοί Γιώργος Λιάνης, Μίμης Ανδρουλάκης κ.α.
Αστυνομικό Αριστείο Ανδραγαθίας (Ελλάδα)

Το Αστυνομικό Αριστείο Ανδραγαθίας είναι ανώτατο αστυνομικό μετάλλιο που απονέμεται στο αστυνομικό προσωπικό της Ελληνικής Αστυνομίας για έξοχη πράξη ανδραγαθίας, που έλαβε χώρα σε συμπλοκή με συμμορίες ή ένοπλους στασιαστές ή ένοπλα άτομα επικίνδυνα για τη Δημόσια Τάξη και Ασφάλεια ή όργανα ξένης προπαγάνδας, τα οποία δρουν είτε ομαδικώς είτε μεμονομένως, κατά την οποία ο αστυνομικός εξέθεσε αποδεδειγμένα τη ζωή του σε άμεσο και προφανή κίνδυνο και η οποία (πράξη) αντικειμενικά κρινόμενη υπερβαίνει κατά πολύ την εκτέλεση του καλώς εννοουμένου καθήκοντος. Το Αστυνομικό Αριστείο Ανδραγαθίας απονέμεται επίσης στο αστυνομικό προσωπικό με τις ίδιες άνω προϋποθέσεις για έξοχη πράξη ανδραγαθίας, η οποία είχε ως αποτέλεσμα τη διάσωση της ζωής άλλου ατόμου, το οποίο κινδύνευε. Επίσης, ανεξάρτητα από την ύπαρξη κενών οργανικών θέσεων, όλοι οι τιμηθέντες με Α.Α.Α. προάγονται «επ’ανδραγαθία» στον αμέσως επόμενο βαθμό.
Χρονολογικά το πρώτο Αστυνομικό Αριστείο Ανδραγαθίας της Ελληνικής Αστυνομίας που δόθηκε για αποδεδειγμένα «ηρωϊκή πράξη» απονεμήθηκε το 1998 στον αξιωματικό της Ελληνικής Αστυνομίας Άγγελο Γραμμένο χωρίς όμως ο εν λόγω αστυνομικός να τύχει της άνω προαγωγής, λόγω μη πρόβλεψης αναδρομικότητας του σχετικού νόμου. Μοναδική εξάλλου είναι και η περίπτωση του Υπαρχηγού της Ελληνικής Αστυνομίας Αντιστρατήγου Ιωάννη Ραχωβίτσα ο οποίος έχει τιμηθεί δύο φορές με το Αστυνομικό Αριστείο Ανδραγαθίας.

Σχετικές νομικές διατάξεις

π.δ. 622/1985, π.δ.144/1991. π.δ. 24/1997, π.δ. 239/1999, Άρθρο 39 ν.1481/1984
Ερίκ Μπωτεάκ

Βιογραφία

Ο Ερίκ Μπωτεάκ ξεκίνησε την ενασχόληση με το ποδόσφαιρο από την ΑΣ Οράνζ, όπου εντοπίστηκε από τους ανθρώπους της ΑΣ Σαιντ-Ετιέν. Εντάχθηκε στα τμήματα υποδομής των Stéphanois το 2000 και αγωνίστηκε μετά το 2006, σε 33 αναμετρήσεις, πετυχαίνοντας επτά τέρματα με τη δεύτερη ομάδα του συλλόγου. Η ομάδα δεν του προσέφερε, τελικά, επαγγελματικό συμβόλαιο και έπειτα από δοκιμαστικά στις Σταντ Μπρεστουά και ΑΚ Αρλ, εντάχθηκε στην ΑΣ Κάννες, ομάδα της Νασιονάλ τον Οκτώβριο του 2007.

Ντιζόν ΦΚΟ (2010-2012)

Έχοντας πραγματοποιήσει δύο πολύ καλές σεζόν το διάστημα μεταξύ 2008 και 2010, ο Μπωτεάκ κατάφερε να τραβήξει το ενδιαφέρον ορισμένων ομάδων της Λιγκ 2, και μεταγράφηκε στην Ντιζόν ΦΚΟ ενόψει της σεζόν 2010-2011, μαζί με τον συμπαίκτη του στις Κάννες, Στεβέν Πωλ. Στη διάρκεια αυτής της σεζόν, η ομάδα τερμάτισε στην 3η θέση του πρωταθλήματος, παίρνοντας, έτσι, την άνοδο στην Λιγκ 1, για πρώτη φορά στην ιστορία της, στη διάρκεια της σεζόν 2011-2012. 
Ο Μπωτεάκ κατάφερε, σε σύντομο διάστημα, να ξεχωρίσει χάρη στην ταχύτητά του, την τεχνική του κατάρτιση και κυρίως την μαχητικότητά του. Μαζί με τους Μπενζαμάν Κορνιέ και Μπρις Ζοβιάλ, πέτυχε 3 τέρματα στο πρωτάθλημα, ωστόσο, η ομάδα του υποβιβάστηκε με το πέρας της σεζόν.

ΟΖΚ Νις (2012-...)

Την Παρασκευή 15 Ιουνίου 2012, υπέγραψε συμβόλαιο συνεργασίας διάρκειας τριών σεζόν με την ΟΖΚ Νις.
Όπως και το σύνολο των συμπαικτών του, έτσι κι ο ίδιος είχε μια πολύ θετική παρουσία κατά το πρώτο μισό της σεζόν σε ρόλο αριστερού επιθετικού μέσου, έχοντας πολύ καλή συνεργασία με τους Βαλεντάν Εϊσερίκ, Καμέλ Μεριέμ και Ντάριο Τσβίτανιτς στην επιθετική γραμμή του συλλόγου. Στις 2 Δεκεμβρίου 2012, διακρίθηκε στο Σταντ ντυ Ράι πετυχαίνοντας ένα τέρμα και, στη συνέχεια, δίνοντας μια ασίστ στη διάρκεια της νίκης της Νις με σκορ 2-1 επί της ΠΣΖ. Πέτυχε τα πρώτα του δύο τέρματα στη διάρκεια μιας αναμέτρησης για την Λιγκ 1, στις 6 Απριλίου 2013, απέναντι στην ΤΦΚ, με το ένα να προέρχεται από απευθείας εκτέλεση φάουλ, βοήθησε την Νις να επικράτησε με σκορ 4-3 εκτός έδρας και να παραμείνει σε επαφή με την κορυφή της βαθμολογικής κατάταξης του πρωταθλήματος, με το πέρας της 31ης αγωνιστικής.
Στις 5 Μαΐου 2013, ο Μπωτεάκ πέτυχε ένα τέρμα απέναντι στην Ρεν, με την Νις να παίρνει τη νίκη στη συγκεκριμένη αναμέτρηση με σκορ 3-0, με το Τσβίτανιτς να πετυχαίνει δύο τέρματα.
Στις 22 Σεπτεμβρίου 2013, ήταν ο πρώτος Γάλλος παίκτης που να πετυχαίνει τέρμα στη νεόκτιστη Allianz Riviera και ο πρώτος παίκτης που να πετυχαίνει τέρμα στο συγκεκριμένο γήπεδο με μη-στημένη φάση.
Desierto

Πλοκή

Ο Μόιζες ξεκινά μαζί με άλλους Μεξικανούς να διασχίσει παράνομα τα σύνορα και να περάσει στις ΗΠΑ για να βρει το παιδί του. Όμως, το όχημα στο οποίο επέβαινε, παθαίνει βλάβη. Έτσι, ο συνοδηγός στο όχημα, ο Λόμπο, αποφασίζει να περάσουν στη χώρα με τα πόδια και από ένα επικίνδυνο σημείο.
Στην πορεία πέντε άτομα μένουν πιο πίσω, μεταξύ αυτών και ο Μόιζες. Ο Λόμπο, που είναι μπροστά, αφήνει τους πέντε πίσω και λέει στους υπόλοιπους να προχωρήσουν. Στη περιοχή βρίσκεται ένας Αμερικανός, ο Σαμ, που έχει στο τζιπ του την ομοσπονδιακή σημαία. Αντιλαμβάνεται πως στη περιοχή υπάρχουν άνθρωποι. Στέλνει τον σκύλο του Τράκερ να τους βρει και όταν βρίσκει τον Λόμπο και τους υπόλοιπους, ο Σαμ τους σκοτώνει όλους με μια καραμπίνα.
Οι εναπομείναντες πέντε τη γλιτώνουν, όμως ο Τράκερ καθοδηγεί τον Σαμ και σκοτώνει τους τρεις. Εν τέλει, μένουν ζωντανοί ο Μόιζες και η Αντέλα. Καταφέρνουν με κόλπο να κλέψουν το τζιπ, όμως ο Σαμ πυροβολεί την Αντέλα στο χέρι και το τζιπ ανετρέπεται. Ο Μόιζες παίρνει από το τζιπ του κουτί με τις πρώτες βοήθειες και μέσα βρισκει ένα πλαστικό οπλο. Αφήνει πίσω την Αντέλα κάτω από ένα κάκτο και συνεχίζει μόνος του. Κατά την καταδίωξη, ο Μόιζες σκοτώνει τον Τράκερ.
Στη συνέχεια, σε μια συμπλοκή που έχουν ο Μόιζες και ο Σαμ, ο Σαμ σπάζει το πόδι του και ο Μόιζες παίρνει το όπλο του και τον εγκαταλείπει. Γυρίζει πίσω στην Αντέλα και την παίρνει στην πλάτη του. Μετά από περπάτημα, βρίσκουν μια λεωφόρο.

Βραβεία/Διακρίσεις

Είναι η πρόταση που υπέβαλε το Μεξικό για το βραβείο καλύτερης ξενόγλωσσης ταινίας στα 89α Βραβεία Όσκαρ.
Αλίκη της Αντιόχειας

Απώλεια του πριγκιπάτου από τον Φούλκωνα

Το 1131, ο σύζυγος της Βοιμούνδος σκοτώθηκε σε μάχη κατά των μουσουλμάνων και ο πατέρας της Βαλδουίνος επέστρεψε να αναλάβει την αντιβασιλεία, αλλά η Αλίκη την ήθελε για λογαριασμό της. Επιχείρησε να κάνει συμμαχία κατά του πατέρα της με τον Ζενγκί, τον Σελτζούκο ηγεμόνα της Μοσούλης, προσφέροντας του την ίδια την νεογέννητη κόρη της για σύζυγο, αλλά ο Ζενγκί συνελήφθη από τον Βαλδουίνο και εκτελέσθηκε. Η Αλίκη αρνήθηκε στον πατέρα της να μπει στην Αντιόχεια, αλλά μερικοί Λατίνοι ευγενείς της πόλης άνοιξαν τις πύλες στους απεσταλμένους του Φούλκωνα του Ανζού (γαμπρό της Αλίκης) και Ζοσελίν Α' της Έδεσσας. Η Αλίκη κατέφυγε στην ακρόπολη της πόλης. Αργότερα αναζήτησε τον πατέρα της να συμφιλιωθεί μαζί του, εξορίστηκε από την Αντιόχεια, αλλά ο πατέρας της της επέτρεψε να έχει την διοίκηση των πόλεων Λατακία και Τζαμπάλα που είχε πάρει σαν προίκα.
Ο Βαλδουίνος Β' πέθανε την ίδια χρονιά, αφήνοντας τον θρόνο των Ιεροσολύμων στην μεγαλύτερη αδελφή της, Μελισσάνθη, και τον σύζυγο της Φούλκωνα. Ο Ζοσελίν επίσης πέθανε λίγο αργότερα και η Αλίκη επιχείρησε να ανακαταλάβει το πριγκιπάτο της Αντιόχειας. Οι ευγενείς της πόλης κάλεσαν τον Φούλκωνα για βοήθεια και η Αλίκη εσπευσμένα συμμάχησε εναντίον του με δύο Σταυροφορικά κρατίδια, τον Πονς της Τρίπολης και τον Ζοσελίν Β' της Έδεσσας, γιο του Ζοσελίν Α'. Ο Πονς δεν επέτρεψε στον Φούλκωνα να περάσει μέσω Τρίπολης στον δρόμο του για την Αντιόχεια, αναγκάζοντας τον να πάει με πλοία. Ο Πονς και ο Ζοσελίν κατά βάθος φοβόντουσαν την δύναμη του Φούλκωνα, όπως και τις πιθανότητες που είχε να δωροδοκήσει την Αλίκη.
Μετά από μια σύντομη μάχη στο Ρούγκεν έκλεισαν ειρήνη μαζί του και ο Φούλκων ανέλαβε ξανά την αντιβασιλεία της Αντιόχειας. Το 1135, η Αλίκη αποπειράθηκε εκ νέου να καταλάβει την πόλη, συμμαχώντας με τον Βυζαντινό αυτοκράτορα, με σκοπό να παντρέψει την κόρη του με τον διάδοχο του Βυζαντινού θρόνου Μανουήλ Α' Κομνηνό. Οι ευγενείς αντέδρασαν έντονα στην προσπάθεια της αυτή, αντιπαθώντας τους Βυζαντινούς, και κάλεσαν τον Ραϊμόνδο του Πουατιέ να παντρευτεί την μικρή Κωνσταντία.
Η Αλίκη βλέποντας όλα τα σχέδια της να αποτυγχάνουν εγκατέλειψε οριστικά την Αντιόχεια. Πέθανε στην Λατακία μετά το 1136.
NHL

Ιστορία

Το NHL συστάθηκε στις 26 Νοεμβρίου του 1917 στο Μόντρεαλ του Καναδά, έπειτα από την αναστολή λειτουργίας του προκατόχου του, NHA (National Hockey Association), που είχε ιδρυθεί το 1909 στο Ρένφρεου του Οντάριο. Το πρωτάθλημα του NHL, ξεκινώντας με τέσσερις ομάδες από τον Καναδά (εξ ου και το National στην ονομασία του) πήρε αμέσως τη θέση του NHA ως ένα από τα πρωταθλήματα που οδηγούσαν στα πλέι-οφ με σκοπό την κατάκτηση του τροπαίου Stanley Cup. Το πρωτάθλημα επεκτάθηκε στις Ηνωμένες Πολιτείες το 1924, όταν προσχώρησαν οι Μπόστον Μπρούινς και έκτοτε αποτελείται από αμερικανικές και καναδικές ομάδες. Το 1926, έπειτα από συγχωνεύσεις, το πρωτάθλημα του NHL έμεινε να είναι το μόνο που οδηγούσε στα πλέι-οφ. Το πρωτάθλημα επεκτάθηκε στις Ηνωμένες Πολιτείες το 1924, όταν οι Boston Bruins ενώνονται, και έκτοτε αποτελείται από αμερικανικές και καναδικές ομάδες. Μετά από μια διαμάχη μεταξύ εργαζομένων και διοίκησης που οδήγησε στην ακύρωση ολόκληρης της περιόδου 2004–05, το πρωτάθλημα συνεχίστηκε υπό τους όρους μιας νέας συλλογικής σύμβασης εργασίας, που περιλάμβανε ένα ανώτατο όριο στη μισθοδοσία. Το 2009, το πρωτάθλημα του NHL απολάμβανε επίπεδα ρεκόρ από άποψη χορηγιών, συμμετοχών και τηλεθέασης.

Παίκτες

Το πρωτάθλημα προσελκύει πολλούς εξαιρετικά ικανούς παίκτες από όλο τον κόσμο και σήμερα διαθέτει παίκτες από περίπου 20 διαφορετικές χώρες. Οι Καναδοί αποτελούσαν ιστορικά την πλειοψηφία των παικτών στο πρωτάθλημα, με ένα αυξανόμενο ποσοστό Αμερικανών και Ευρωπαϊκών σε ποιο πρόσφατες περιόδους.
Πρώτος παίκτης Ελληνικής καταγωγής ήταν ο τερματοφύλακας Μάικ Καράκας. Μεταξύ το παικτών ελληνικής καταγωγής ήταν οι Chris Kostopoulos, Nick Kypreos, Chris Chelios, Adam Burish, Chris Kontos, George Parros, Nick Fotiu, Jimmy Carson, Andreas Athanasiou, Nikos Tselios. 
Ο Peter Karmanos ήταν ιδιοκτητης της ομάδας Carolina Hurricanes, o Ted Leonsis ειναι ιδιοκτητης της ομάδας Washington Capitals.

Διεθνείς διοργανώσεις

Ομάδες του πρωταθλήματος NHL έχουν κατά καιρούς συμμετάσχει σε διεθνείς διασυλλογικές διοργανώσεις.
Κερτ Χένιγκ

Καριέρα

Ο Χένιγκ είναι αναγνωρισμένος ως παγκόσμιος πρωταθλητής από το WWE (πρώην WWF), αφού κράτησε το Παγκόσμιο Πρωτάθλημα Βαρέων Βαρών AWA για 373 ημέρες. Στο WWF/E, κατάφερε να κερδίσει δύο φορές το Διηπειρωτικό Πρωτάθλημα και η μία θητεία του ήταν η μεγαλύτερη για τη δεκαετία του '90. Η μεγάλη αυτή θητεία του, είχε ως αποτέλεσμα να χαρακτηριστεί από το WWE ως ένας από τους σπουδαιότερους Διηπειρωτικούς Πρωταθλητές στην ιστορία. Ο Χένιγκ είχε κόντρες με σπουδαίους παλαιστές, όπως Λεξ Λούγκερ, Μπρετ Χαρτ, Σον Μάικλς Ρικ Φλερκαι Χάλκ Χογκάν
Για μια περίοδο, ο Χένιγκ υπέφερε από τραυματισμούς στη πλάτη και γι'αυτό ασχολήθηκε με τον σχολιασμό αγώνων. Επιπλέον, στα τέλη της δεκαετίας του '90 πήγε στο WCW, όμως το 2002 επέστρεψε στο WWE, όπου συμμετείχε στο Royal Rumble και άφησε θετικές εντυπώσεις. Μετά, από το Rumble υπέγραψε συμβόλαιο με το WWE και άρχισε κόντρες με γνωστούς παλαιστές. Αργότερα, εργάστηκε στο TNA Wrestling, χωρίς να προλάβει να μείνει για μεγάλο διάστημα, αφού απεβίωσε στις 10 Φεβρουαρίου 2003.
Ο Χένιγκ χαρακτηρίστηκε από το WWE ως ένας άψογος τεχνικός παλαιστής, ο οποίος έφθασε σε νέα ύψη το επίπεδο του Διηπειρωτικού Πρωταθλήματος και έγινε πρότυπο για όλους τους τεχνικούς παλαιστές. Το WCW τον χαρακτήρισε ως έναν από τους καλύτερους παλαιστές που γνώρισε η βιομηχανία της πάλης. Το 2007, το WWE του απέδωσε τιμή, εισάγοντας τον στο Hall of Fame. Το λόγο της εισαγωγής έβγαλε η οικογένεια του, ανάμεσα της, ο υιός του και επίσης παλαιστής Τζο Χένιγκ.
La Gazzetta dello Sport

Ιστορία και προφίλ

Η La Gazzetta dello Sport ιδρύθηκε από τον Ελίσο Ριβέρα (Eliso Rivera) και τον Εουγκένιο Καμίλο Κοσταμάγκνα (Eugenio Camillo Costamagna). Το πρώτο τεύχος δημοσιεύθηκε στις 3 Απριλίου 1896, εγκαίρως για να καλύψει τους πρώτους σύγχρονους Ολυμπιακούς Αγώνες που πραγματοποιήθηκαν στην Αθήνα. Η εφημερίδα εδρεύει στο Μιλάνο. Ο ρόλος της εκτείνεται περαιτέρω από τα ενημερωτικά άρθρα και αφιερώματα, στην άμεση συμμετοχή σε σημαντικές εκδηλώσεις, συμπεριλαμβανομένης (από το 1909) της διοργάνωσης του ποδηλατικού γύρου της Ιταλίας (Giro d'Italia). 
Η La Gazzetta dello Sport είναι μέλος της RCS MediaGroup. Η εφημερίδα δημοσιεύθηκε σε μεγάλου μεγέθους φύλλα μέχρι το 2008, όταν η μορφή της μετατράπηκε σε μικρό σχήμα (tabloid).  Η εφημερίδα, που δημοσιεύεται σε ροζ χαρτί, πουλάει πάνω από 400.000 αντίτυπα καθημερινά (περισσότερα τις Δευτέρες, όταν οι αναγνώστες θέλουν να καλύψουν τα γεγονότα του Σαββατοκύριακου) και μπορούν να διεκδικήσει αναγνωστικό κοινό άνω των τριών εκατομμυρίων. 
Αν και στην εφημερίδα καλύπτεται ένα ευρύ φάσμα αθλημάτων, το ποδόσφαιρο καλύπτει το μεγαλύτερο μέρος της εφημερίδας. Με περίπου 24-28 σελίδες από τις 40 να είναι αφιερωμένες στο ποδόσφαιρο σε καθημερινή βάση, μεγάλο μέρος της δημοσιογραφίας είναι υποθετική και με σκοπό να εντυπωσιάσει, παρά στην καθαρή αναφορά των αγώνων. Η εφημερίδα έχει ένα καλό ιστορικό δημοσιογραφικής εκστρατείας και διαδραμάτισε σημαντικό ρόλο στην έκθεση του σκανδάλου Καλτσιόπολι το 2006, που έπληξε το ιταλικό ποδόσφαιρο και οδήγησε στον υποβιβασμό της Γιουβέντους και σε ποινές αφαιρέσεις βαθμών σε άλλους κορυφαίους συλλόγους. 
Στις 3 Απριλίου 2016, γιόρτασε την 120ή επέτειό της, εκτυπώνοντας την εφημερίδα με πράσινο χρώμα, όπως εκδιδόταν αρχικά.

Κυκλοφορία

Το 1990, η κυκλοφορία της La Gazzetta dello Sport ήταν 809.000 αντίτυπα. Το 1997 ηταν η τρίτη δημοφιλέστερη ιταλική εφημερίδα με κυκλοφορία 401.000 αντιτύπων. 
Η εφημερίδα είχε κυκλοφορία 445.000 αντίτυπων το 2001, καθιστώντας την την εικοστή ευπώλητη ευρωπαϊκή εφημερίδα. Το 2008, η εφημερίδα είχε κυκλοφορία 368.848 αντίτυπων. Η ηλεκτρονική έκδοση της ήταν ο δέκατος όγδοος πιο επισκέψιμος ιστότοπος στη χώρα το 2011.
Γλωσσαμύντορας

Γλωσσαμύντορας ή γλωσσαμύντωρ είναι λόγιος όρος, έκφραση, περισσότερο με ειρωνικό χαρακτήρα που χρησιμοποιήθηκε στις αρχές του 20ου αιώνα στη Αθήνα. Με αυτό τον όρο «γλωσσαμύντορες» οι λόγιοι της εποχής εκείνης χαρακτήριζαν τους προμάχους της αρχαΐζουσας καθαρεύουσας. Εκείνοι πάλι αποκαλούσαν τους ακραίους αντιπάλους τους "Μαλλιαρούς", από όπου και προήλθε επίσης ο όρος "Μαλλιαρή δημοτική".
ΑΕΚ Αρένα – Γεώργιος Καραπατάκης

Όνομα

Το γήπεδο ονομάζεται «ΑΕΚ Αρένα – Γεώργιος Καραπατάκης» προς τιμή του πατέρα του προέδρου της ΑΕΚ κατά την προεδρία του οποίου οικοδομήθηκε το στάδιο, Άντρου Καραπατάκη.

Ιστορικό

Το ΑΕΚ Αρένα κατασκευάστηκε σε γη που ανήκει στο Γυμναστικό Σύλλογο Ζήνων (ΓΣΖ). Η ΑΕΚ και ο ΓΣΖ συμφώνησαν στη δημιουργία γηπέδου στη γη αυτή. Το γήπεδο ανήκει στην ΑΕΚ Λάρνακας, η οποία το κατασκεύασε με δικά της έξοδα. Την ευθύνη ανέγερσής του είχε η εταιρεία Balltown Holdings (Public) Ltd, που ιδρύθηκε για τον σκοπό αυτόν από το σωματείο της ΑΕΚ. 
Ο σχεδιασμός προέβλεπε την κατασκευή του γηπέδου σε δύο φάσεις. Η πρώτη φάση ξεκίνησε στις 7 Σεπτεμβρίου 2015. Αρχικά θα κατασκευάζονταν μόνο οι 3 από τις 4 κερκίδες. Ωστόσο, στην πορεία υλοποίησης του έργου, δόθηκε εντολή να κατασκευαστεί και η τέταρτη κερκίδα.  
Το στάδιο εγκαινιάστηκε στις 17 Οκτωβρίου 2016 με τον αγώνα ΑΕΚ - Άρης στα πλαίσια της 7ης αγωνιστικής του πρωταθλήματος Α΄ κατηγορίας 2016-17. Η ΑΕΚ κέρδισε τον αγώνα με 4-0. Το πρώτο γκολ που επιτεύχθηκε στο ΑΕΚ Αρένα επιτεύχθηκε από τον Χόρχε Λαρένα. Τα επίσημα εγκαίνια έγιναν στις 27 Νοεμβρίου 2016.
Το πρώτο παιχνίδι ευρωπαϊκής διοργάνωσης πραγματοποιήθηκε στις 29 Ιουνίου 2017 στα πλαίσια του Α΄ προκριματικού γύρου του Γιούροπα Λιγκ 2017-18 όταν η ΑΕΚ αντιμετώπισε την Λίνκολν Ρεντ Ιμπς ΦΚ. Η ΑΕΚ κέρδισε τον αγώνα με 5-0.

Χρηματοδότηση

Το κόστος της κατασκευής του γηπέδου:
1) €7 εκατομμύρια η Α΄ φάση (ολοκληρώθηκε)
2) €3 εκατομμύρια η Β΄ φάση

Κατηγορία

Το στάδιο ανήκει στην κατηγορία 3 της UEFA. Μετά την ολοκλήρωση των έργων της Β΄ φάσης το στάδιο θα ανήκει στην κατηγορία 4 της UEFA.
Το σπίτι του Ηθοποιού

Προέλευση και ίδρυση

«Το σπίτι του Ηθοποιού» ξεκίνησε με πρωτοβουλία της Άννας Φόνσου το 1997 με τη μορφή σωματείου. Το 2002 έλαβε τη νομική μορφή 9-μελούς κοινωφελούς ιδρύματος μη κερδοσκοπικού χαρακτήρα τελούμενου υπό την αιγίδα των υπουργείων Πολιτισμού, Οικονομικών, Παιδείας και Υγείας.
Το κεφάλαιο για τη δημιουργία του ιδρύματος καθώς και ένα ακίνητο παραχωρήθηκαν από την Άννα Φόνσου η οποία κατέχει εξαρχής τη θέση της ισόβιας προέδρου.

Σκοπός

Γενικότερος σκοπός του ιδρύματος είναι η παροχή διευκολύνσεων και στήριξης σε ηθοποιούς με ποικίλους τρόπους. Επίσης το ίδρυμα δραστηριοποιείται γενικότερα στον τομέα του πολιτισμού κάνοντας εκθέσεις, παρουσιάσεις βιβλίων, θεατρικά δρώμενα κ.ά.

Χρηματοδότηση - πόροι συντήρησης

Το ίδρυμα δε λαμβάνει κρατική βοήθεια. Τα λειτουργικά του έξοδα μπορεί να φτάνουν έως και 15.000 € το μήνα. Κατά καιρούς η Άννα Φόνσου ανεβάζει θεατρικές παραστάσεις τα έσοδα των οποίων διατίθενται στο «Σπίτι του Ηθοποιού». Η σίτιση των φιλοξενούμενων γίνεται από την Αρχιεπισκοπή Αθηνών.

Χώροι

«Το σπίτι του Ηθοποιού» έχει 15 δωμάτια και φιλοξενεί 30 άτομα, τα οποία μένουν ανά δυο σε κάθε δωμάτιο, ενώ ετοιμάζεται και νέος χώρος με δυνατότητα στέγασης επιπλέον 40 ατόμων. Εκτός από τους χώρους διαμονής υπάρχουν επίσης μικρό μουσείο, καφενείο, κινηματογράφος και μικρό θεατράκι.  Τον Απρίλιο του 2013 έγιναν τα εγκαίνια του πρώτου εξαώροφου κτηρίου στην οδό Παναθηναίων στα Κάτω Πατήσια.

Φιλοξενία επωνύμων

Ανάμεσα στους ηθοποιούς που έχουν φιλοξενηθεί στο «Σπίτι» υπήρξαν και αρκετοί διάσημοι όπως ο Ανδρέας Μπάρκουλης, ο Γιώργος Μαρίνος, η Καίτη Φίνου,  ο Νίκος Ζιάγκος κ.ά.

Βραβεύσεις

Το 2016 «το σπίτι του Ηθοποιού» βραβεύτηκε με το βραβείο Νικολάου Καρόλου της Ακαδημίας Αθηνών.
Καρλ Λέβιτ

Φιλοσοφία

Ο Λέβιτ ανήκε στον στενό κύκλο των μαθητών του Μάρτιν Χάιντεγκερ, εντούτοις απομακρύνθηκε αρκετά νωρίς απ'αυτόν και αποξενώθηκε ιδιαίτερα στην περίοδο του Εθνικοσοσιαλισμού. Ο Λέβιτ θεωρείται σκεπτικός και αγνωστικιστής φιλόσοφος. Ένα από τα κύρια θέματά του ήταν η εκκοσμίκευση της χριστιανικής φιλοσοφίας και η προσδοκία της σωτηρίας μέσω της φιλοσοφίας της ιστορίας (Χέγκελ, Μαρξ) και ο υπαρξισμός. Είναι γνωστός για την κριτική του στάση απέναντι στη σύγχρονη μεταφυσική και ενός υπαρξιακού πάθους επίσης. Χαρακτήριζε τη σύγχρονη φιλοσοφία της ιστορίας ως μια αμφιλεγόμενη ανάμιξη μιας αρχαϊκής σύλληψης της ιστορίας (κυκλική/περιοδική, παντοτινή ισορροπία μεταξύ της ύβρης και της νέμεσης, σύμφωνα με τον Ηρόδοτο, τον Θουκυδίδη, τον Πολύβιο, κατευθυνόμενη ανάμεσα στο fatum και τη fortuna, την αιωνιότητα της κοσμικής τάξης) και μιας ιουδαιο-χριστιανικής κατανόησης της ιστορίας (χαρακτηριζόμενη από την Εσχατολογία και την Προφητεία, περιορισμένη μέσω του finis και προετοιμασμένη για ένα τέλος). Οι απόψεις του πάνω στη φιλοσοφία της ιστορίας εκφράζονται με χαρακτηρισμούς όπως ο ακόλουθος:
Daß wir aber überhaupt die Geschichte im ganzen auf Sinn und Unsinn hin befragen, ist selbst schon geschichtlich bedingt: jüdisches und christliches Denken haben diese maßlose Frage ins Leben gerufen. Nach dem letzten Sinn der Geschichte ernstlich zu fragen, überschreitet alles Wissenkönnen und verschlägt uns den Atem; es versetzt uns in ein Vakuum, das nur Hoffnung und Glaube auszufüllen vermögen.Die Griechen waren bescheidener. Sie maßten sich nicht an, den letzten Sinn der Weltgeschichte zu ergründen. Sie waren von der sichtbaren Ordnung und Schönheit des natürlichen Kosmos ergriffen.
— Löwith, Weltgeschichte und Heilsgeschehen, Sämtliche Schriften Bd. 2, S. 14
Ιβάν Ανδρεάδης

Τίτλοι

Αναδείχθηκε παγκόσμιος πρωταθλητής στο απλό  (2ος το 1951, 53- 3ος το 1950, 54 και 57), στο διπλό (1949, 51, 55, 57- 2ος το 1950, 56- 3ος το 1953), στο διπλό μικτό (1954, με παρτενέρ την Γκ. Φαρκάς από την Ουγγαρία-2ος  το 1956, 57- 3ος το 1950)), και στο ομαδικό ανδρών (1947, 48, 50, 51- 2ος το 1949, 54, 55, 56- 3ος το 1953, 57). Το 1958 τέθηκε προσωρινά εκτός της εθνικής ομάδας της Τσεχοσλοβακίας κατηγορούμενος για λαθρεμπόριο. Πέθανε στην Πράγα το 1992.

Μετά το θάνατό του

Ο Ανδρεάδης εντάχθηκε στο Πάνθεον (Hall of Fame) της Διεθνούς Ομοσπονδίας Επιτραπέζιας Αντισφαίρισης το 1995, έχοντας το ρεκόρ των 27 μεταλλίων σε παγκόσμια πρωταθλήματα: 9 χρυσά, 10 αργυρά και 8 χάλκινα.
Κέβιν ΜακΚίντ

Βιογραφικά Στοιχεία

Γεννήθηκε και πέρασε την παιδική του ηλικία στο Έλγιν, στο Μόρεϋ της Σκωτίας. Ήταν μέλος μιας τοπικής θεατρικής ομάδας που ονομάζεται The Morey Youth Theatre. Σαν έφηβος ήταν μέλος ενός ροκ συγκροτήματος, του Plan 9, το οποίο έκανε περιοδείες στα βόρεια της Σκωτίας και είχε επιτυχία σε τοπικό επίπεδο. Σχεδιάζοντας να σπουδάσει μηχανικός, γράφτηκε στο Πανεπιστήμιο του Εδιμβούργου αλλά τελικά τα παράτησε και φοίτησε στο Queen Margaret College στο Εδιμβούργο, όπου και σπούδασε την υποκριτική τέχνη. Ήταν επίσης μέλος της θεατρικής ομάδας του Πανεπιστημίου, του Bedlam Theatre. Σήμερα είναι παντρεμένος με την Τζέην ΜακΚίντ. Ζουν στο Μπεντφορντ με τα παιδιά τους, Joseph και Iona.
Ο πρώτος επαγγελματικός ρόλος του ΜακΚίντ ήταν στην τηλεοπτική σειρά «Father Ted», στο ρόλο του Πατέρα Ντίγκαν το 1996. Ανάμεσα στους ρόλους του τα επόμενα χρόνια είναι αυτός του Τόμμυ στην αμφιλεγόμενη ταινία «Trainspotting» και αυτός του Μάλκυ Τζόνσον στο «Small Faces». Το 2004, υποδύθηκε τον Τζέημς Χέμπορν , 4ο Κόμη του Μπόθγουελ, τρίτο σύζυγο της Μαρίας, της Βασίλισσας των Σκώτων, στη μίνι σειρά του BBC με τίτλο «Gunpowder, Treason & Plot». Κράτησε και έναν ρόλο στην ταινία «De-lovely». Την επόμενη χρονιά εμφανίστηκε σε μια ακόμη παραγωγή του BBC, με τίτλο «The Virgin Queen», όπου και κράτησε το ρόλο του Τόμας Χάουαρντ, 4ου Δούκα του Νόρφολκ. Την ίδια χρονιά εμφανίστηκε και στο «Βασίλειο των Ουρανών», την πολυδιαφημισμένη ταινία του Ρίντλεϋ Σκοτ. Στο βιογραφικό του προσέθεσε έναν ακόμη ρόλο σε τηλεοπτική σειρά του HBO/BBC, με τίτλο «Ρώμη», όπου και πρωταγωνιστεί στο ρόλο του στρατιωτικού/πολιτικού Λούκιου Βορένου, λαμβάνοντας καλές κριτικές.
Τα επόμενα χρόνια εμφανίστηκε στο prequel της «Σιωπής των Αμνών» με τίτλο «Hannibal Rising» (2007). Το φθινόπωρο του 2007, ο ΜακΚίντ υα εμφανιστεί στην αμερικανική σειρά επιστημονικής φαντασίας με τίτλο «Journeyman» στο NBC.